ΓΡΑΠΤΗ ΕΡΩΤΗΣΗ E-1106/97 υποβολή: Reino Paasilinna (PSE) προς την Επιτροπή (21 Μαρτίου 1997)

Θέμα: Επιδοτούμενες από την ΕΕ μεταφορές σφαγείων

Οι μεταφορές σφαγείων τόσο εντό της Ευρωπαϊκής Ενωσης όσο και - ιδίως - από αυτήν προς χώρες εκτός Κοινότητας εκτελούνται, επί του παρόντος, συχνά υπό συνθήκες οι οποίες δύναται να χαρακτηρισθούν ως φρικιαστικές και εντελώς απάνθρωπες. Σύμφωνα με μία ταινία τεκμηρίωσης του γερμανικού τηλεοπτικού σταθμού ΖDF, οι βασανισμοί των ζώων κατά την μεταφορά τους συνεχίζονται.

Οι μεταφορές προοριζομένων για σφαγή ζώων σε χώρες εκτός της Ενωσης είναι όχι μόνον απάνθρωπες αλλά και τελείως ασύμφορες από οικονομική άποψη δεδομέων των μεγάλων αποστάσεων και του γεγονότος ότι πολλές φορές χρησιμοποιούνται πλέον του ενός μεταφορικά μέσα. Οι μεταφορές αυτές σφαγείων, οι οποίες εκτελούνται υπό απάνθρωπες συνθήκες, επιδοτούνται από την ΕΕ. Μπορεί, συνεπώς, να ειπωθεί ότι οι βασανισμοί των ζώων κατά την μεταφορά τους επιτρέπονται επί μονίμου βάσεως. Δεδομένου ότι οι μεταφορικές εταιρείες επιδοτούνται, φαίνεται ότι οι βασανισμοί έχουν καταστεί συμφέροντες από οικονομική άποψη.

Λόγω των ανωτέρω θα ήθελα να υποβάλω στην Επιτροπή την ακόλουθη ερώτηση: Ποιά μέτρα προτίθεται να λάβει η Επιτροπή προκειμένου να απαγορευθούν αμέσως οι εν λόγω μεταφορές σφαγείων και να τερματισθεί η επιδότησή τους;

Απάντηση του κ. Fischler εξ ονόματος της Επιτροπής (14 Μαΐου 1997)

Η Επιτροπή ενδιαφέρεται όλο και περισσότερο για τις συνθήκες καλής διαβίωσης ζώων που αποτελούν αντικείμενο εμπορίας μεταξύ της Κοινότητας και τρίτων χωρών, κατόπιν των παραπόνων που έχει δεχθεί από εταιρείες προστασίας των ζώων. Αν και η Κοινότητα έχει εγκρίνει διάφορα μέτρα προστασίας των μεταφερόμενων ζώων, τόσο στην επικράτειά της όσο και στην περίπτωση που τμήμα του ταξιδίου αφορά την επικράτεια τρίτων χωρών, δεν μπορούμε να αρνηθούμε ότι παρατηρούνται προβλήματα ανεπαρκούς επιβολής των μέτρων από τις αρχές και ανεπαρκούς τήρησης των κανόνων από τους επιχειρηματίες.

Ιδιαίτερες δυσχέρειες παρουσιάζει η εμπορία με τις τρίτες χώρες καθώς, βέβαια, οι κοινοτικές οδηγίες δεν μπορούν να εφαρμοστούν άμεσα στις χώρες αυτές.

Η οδηγία 91/628/ΕΟΚ ((ΕΕ L 340 της 11.12.1991. )), όπως τροποποιήθηκε από την οδηγία 95/29/ΕΚ ((ΕΕ L 148 της 30.06.1995. )) για την προστασία των ζώων κατά τη μεταφορά, περιλαμβάνει διατάξεις που αποσκοπούν στην εξασφάλιση της τήρησης εκ μέρους των μεταφορέων που μεταφέρουν ζώα από την επικράτεια της Κοινότητας προς τρίτες χώρες να τηρούν τις κατάλληλες συνθήκες καλής διαβίωσης των ζώων. Ιδιαίτερα, οι αρχές του κράτους μέλους που πραγματοποιεί την εξαγωγή πρέπει να εξασφαλίζουν ότι δεν θα πραγματοποιηθεί μεταφορά κανενός ζώου εκτός εάν έχουν ληφθεί τα κατάλληλα μέτρα για την φροντίδα των ζώων κατά τη διάρκεια του ταξιδίου και κατά την άφιξη στον τόπο προορισμού. Υπό τις συνθήκες αυτές οι αρχές του κράτους μέλους πρέπει κανονικά να είναι σε θέση να εξασφαλίσουν ότι ο επιχειρηματίας που πραγματοποιεί τη μεταφορά υποχρεούται να τηρήσει τις διατάξεις της οδηγίας καθόλη τη διάρκεια του ταξιδίου και να πραγματοποιήσει τη μεταφορά σε φορτηγά και οχήματα κατάλληλα για το σκοπό αυτό.

Ο μεταφορέας θα πρέπει επίσης να υποβάλει γραπτή δήλωση ανάληψης της υποχρέωσης να τηρήσει την οδηγία μέχρι τον τόπο προορισμού. Ο σκοπός της διάταξης αυτής είναι να υπάρχει δυνατότητα προσαγωγής σε δικαστήριο ή επιβολής διοικητικών κυρώσεων επιχειρηματιών που δεν εκπληρώνουν τις υποχρεώσεις που προκύπτουν από την, από νομική άποψη, δεσμευτική δήλωση.

Η εξαγωγή βοοειδών αποτελεί παραδοσιακή εμπορική συναλλαγή και καθώς και εσωτερικές τιμές είναι ανώτερες των τιμών των τρίτων χωρών, καταβάλλεται επιστροφή κατά την εξαγωγή. Οι επιστροφές κατά την εξαγωγή καταβάλλονται από την έναρξη ισχύος της κοινής οργάνωσης αγοράς του βοείου κρέατος του 1968. Σε ορισμένες τρίτες χώρες υπάρχει συγκεκριμένη ζήτηση εισαγωγών ζώντων ζώων. Εάν η Κοινότητα δεν προσφέρει ζώντα ζώα προς πώληση, αυτό θα καλυφθεί από άλλες χώρες και η Κοινότητα θα χάσει την αγορά αυτή.

Έχουν αρχίσει οι συζητήσεις με τα κράτη μέλη, σχετικά με τις απαραίτητες διατάξεις για την ανάκληση των επιστροφών κατά την εξαγωγή από εξαγωγείς, εάν αποδειχθεί ότι δεν τηρούν πλήρως τους κανόνες για την καλή μεταχείριση των ζώων κατά τη διάρκεια της μεταφοράς. Το μέτρο αυτό απαιτεί τροποποίηση του κανονισμού (ΕΟΚ) αριθ. 805/68 του Συμβουλίου ((ΕΕ L 148 της 28.06.1968. )) για την κοινή οργάνωση αγοράς. Η Επιτροπή ενέκρινε πρόταση αλλαγής του κανονισμού στις 18 Απριλίου 1997 και την υπέβαλε στο Συμβούλιο ((COM(97) 161. )).

H κοινοτική πολιτική στοχεύει να βελτιώσει την επιβολή και αποτελεσματικότητα των ισχυόντων κανόνων, όπου είναι αναγκαίο, παρά να επιβάλει απαγόρευση των εξαγωγών αυτών.